CELEX: 32017D1412
Language: hu
Date: 2017-08-01 00:00:00
Title: A Bizottság (EU) 2017/1412 végrehajtási határozata (2017. augusztus 1.) a 2008/106/EK európai parlamenti és tanácsi irányelv értelmében Fidzsinek a tengerészképzési és -képesítési rendszerek tekintetében történő elismeréséről (az értesítés a C(2017) 5277. számú dokumentummal történt) (EGT-vonatkozású szöveg. )

3.8.2017   
            
            
               HU
            
            
               Az Európai Unió Hivatalos Lapja
            
            
               L 202/6
            
         A BIZOTTSÁG (EU) 2017/1412 VÉGREHAJTÁSI HATÁROZATA
   (2017. augusztus 1.)
   a 2008/106/EK európai parlamenti és tanácsi irányelv értelmében Fidzsinek a tengerészképzési és -képesítési rendszerek tekintetében történő elismeréséről
   
      
         (az értesítés a C(2017) 5277. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tengerészek képzésének minimumszintjéről szóló, 2008. november 19-i 2008/106/EK európai parlamenti és tanácsi irányelvre (1) és különösen annak 19. cikke (3) bekezdésére,
   mivel:
   
               (1)
            
            
               A 2008/106/EK irányelv értelmében a tagállamok dönthetnek úgy, hogy érvényesítéssel elfogadják a harmadik országok által a tengerészek részére kiállított megfelelő képesítő, illetve jártassági bizonyítványokat, feltéve, hogy az érintett harmadik országot a Bizottság a tengerészképzési és -képesítési rendszerek tekintetében elismeri. E harmadik országoknak meg kell felelniük a Nemzetközi Tengerészeti Szervezetnek a tengerészek képzéséről, képesítéséről és az őrszolgálat ellátásáról szóló, 1978. évi nemzetközi egyezményében (a továbbiakban: STCW-egyezmény) foglalt valamennyi követelménynek.
            
         
               (2)
            
            
               2011. február 18-án Németország kérelmezte Fidzsi elismerését. A kérelmet követően a Bizottság felvette a kapcsolatot a fidzsi hatóságokkal, hogy értékelje az ország képzési és képesítési rendszerét annak ellenőrzése céljából, hogy Fidzsi maradéktalanul teljesíti-e az STCW-egyezményben meghatározott követelményeket, és hozott-e megfelelő intézkedéseket a bizonyítványokkal kapcsolatos csalások megakadályozására. A Bizottság közölte a fidzsi hatóságokkal, hogy az értékelés egy tényfeltáró vizsgálat eredményein alapul majd, amelyet az Európai Tengerészeti Biztonsági Ügynökség (az Ügynökség) szakértői végeznek el Fidzsin.
            
         
               (3)
            
            
               A Bizottság ezután a 2013 júniusában elvégzett vizsgálat eredményei alapján, a fidzsi hatóságok által 2014 szeptemberében benyújtott, majd 2014 decemberében kiegészített önkéntes kiigazító intézkedési tervet figyelembe véve elvégezte a fidzsi képzési és képesítési rendszer értékelését.
            
         
               (4)
            
            
               Az értékelés során a Bizottság számos olyan területet azonosított, amelyekkel kapcsolatban a fidzsi hatóságoknak intézkedéseket kellett hozniuk, ideértve a nemzeti rendelkezésekkel kapcsolatos hiányosságokat, például az oktatók bizonyos kategóriáinak képesítésére vonatkozó rendelkezések hiányát, valamint az elégtelen vagy hiányos képesítési követelményeket és minőségirányítási eljárásokat.
            
         
               (5)
            
            
               A Bizottság 2015 áprilisában átadta a fidzsi hatóságoknak az értékelésről szóló jelentést, amely a 2013. júniusi vizsgálatot vette alapul, és figyelembe vette a kiegészített kiigazító intézkedési tervet.
            
         
               (6)
            
            
               A fidzsi hatóságok 2015 júniusában aktualizált kiigazító intézkedési tervet nyújtottak be.
            
         
               (7)
            
            
               A rendelkezésre álló valamennyi információt figyelembe véve a Bizottság megállapítja, hogy a fidzsi hatóságok – egy, a képesítési követelményekre vonatkozó megállapítás kivételével – megtették az ahhoz szükséges intézkedéseket, hogy tengerészképzési és -képesítési rendszereiket összhangba hozzák az STCW-egyezményben meghatározott követelményekkel.
            
         
               (8)
            
            
               Az említett intézkedések keretében Fidzsi új jogszabályokat fogadott el a nemzeti rendelkezésekkel kapcsolatban feltárt hiányosságok megszüntetése érdekében, aktualizálta tengerészeti hatóságainak, oktatási és képzési intézményeinek minőségügyi eljárásait, valamint tengerészeti oktatási és képzési intézményeinek tanterveit és képzési programját.
            
         
               (9)
            
            
               A Bizottság szervezeti egységei felvilágosítást kértek a fidzsi hatóságoktól a képesítési követelményekre vonatkozó, (7) preambulumbekezdésben említett bizottsági megállapítással kapcsolatban. E megállapítás azonban nem befolyásolja az általában kedvező értékelést.
            
         
               (10)
            
            
               Az értékelés végeredménye azt mutatja, hogy Fidzsi megfelel az STCW-egyezmény követelményeinek, és megfelelő intézkedéseket hozott a bizonyítványokkal kapcsolatos csalások megakadályozására.
            
         
               (11)
            
            
               A Bizottság jelentésben tájékoztatta a tagállamokat az értékelés eredményéről.
            
         
               (12)
            
            
               Az e határozatban előírt intézkedés összhangban van a tengeri közlekedés biztonságával és a hajókról történő szennyezés megelőzésével foglalkozó bizottság véleményével,
            
         ELFOGADTA EZT A HATÁROZATOT:
   1. cikk
   A 2008/106/EK irányelv 19. cikkének alkalmazásában a tengerészképzési és -képesítési rendszerek tekintetében a Bizottság elismeri Fidzsit.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2017. augusztus 1-jén.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 323., 2008.12.3., 33. o.